b"\n_START_ARTICLE_\nGermanes dels Sants \xc3\x80ngels Custodis\n_START_SECTION_\nHist\xc3\xb2ria\n_START_PARAGRAPH_\nLa congregaci\xc3\xb3 va ser fundada per Rafaela Ybarra de Vilallonga (1843-1900) per a oferir hostatge, suport econ\xc3\xb2mic i formaci\xc3\xb3 a les joves de pag\xc3\xa8s sense recursos que anaven a Bilbao cercant feina i estaven exposades a riscos de tota classe._NEWLINE_Ybarra, seglar de bona fam\xc3\xadlia, havia obert a Bilbao una casa per acollir-les, anomenada la Casa de Perseveran\xc3\xa7a. Per portar la casa, va instituir, amb tres companyes seves, el 8 de desembre de 1894, la Fraternitat dels Sants \xc3\x80ngels Custodis. Aviat, a m\xc3\xa9s de l'acolliment, van comen\xc3\xa7ar a fer formaci\xc3\xb3 i instrucci\xc3\xb3 als nens, per als quals van obrir el Colegio de los \xc3\x81ngeles Custodios, tamb\xc3\xa9 a Bilbao (1899)._NEWLINE_Un cop morta la fundadora, el bisbe de Bilbao va convertir la fraternitat en congregaci\xc3\xb3 de dret dioces\xc3\xa0 amb el nom de Germanes dels Sants \xc3\x80ngels Custodis: era l'11 de mar\xc3\xa7 de 1901. Va obtenir el decretum laudis pontifici el 21 de gener de 1929 i l'aprovaci\xc3\xb3 definitiva el 2 de juliol de 1940.\n_START_SECTION_\nActivitats i difusi\xc3\xb3\n_START_PARAGRAPH_\nLes Germanes dels Sants \xc3\x80ngels Custodis es dediquen a la instrucci\xc3\xb3 i l'educaci\xc3\xb3 cristiana dels joves, mitjan\xc3\xa7ant col\xc2\xb7legis, internats i resid\xc3\xa8ncies universit\xc3\xa0ries._NEWLINE_S\xc3\xb3n presents a Espanya, Argentina, Brasil, Col\xc3\xb2mbia, Rep\xc3\xbablica Dominicana, Puerto Rico i Xile. La seu general \xc3\xa9s a Madrid._NEWLINE_Al final de 2005 tenia 193 religioses en 34 cases."